Meer tyd vir kommentaar op Bela-wetsontwerp gevraArgieffoto. (Foto: Maroela Media) Die parlementêre portefeuljekomitee vir basiese onderwys se openbare deelnameproses oor die wysigingswetsontwerp op basiese onderwys (algemeen as die Bela-wetsontwerp bekend) het Woensdag gesluit. Verskeie partye het teen spertyd openbare kommentare ingedien, insluitend die VF Plus, wat 500 voorleggings van belanghebbende partye ingedien het. Dié party het egter versoek dat meer tyd vir skriftelike voorleggings gebied word. “Volgens ŉ vorige besluit gaan openbare verhore in al nege provinsies die volgende stap wees. Die kans is goed dat talle mense met groot belang by die saak dan eers daarvan sal kennis neem,” het dr. Wynand Boshoff, die VF Plus se woordvoerder vir onderwys, Vrydag gesê. “Openbare verhore is beperk wat tyd en ruimte betref en ŉ geldige behoefte om skriftelike voorleggings te doen kan ontwikkel. Daarom is dit belangrik dat skriftelike voorleggings gedoen kan word solank die proses vir openbare deelname oop is.” Solidariteit en AfriForum het ook Woensdag kommentaar op die wetsontwerp ingedien. Volgens Solidariteit sal die Bela-wetsontwerp ŉ reuse-impak op skole se onafhanklikheid hê. Indien dit ingestel word, voer Solidariteit aan, sal beheerliggame bykans al hulle magte aan die staat afstaan, veral ten opsigte van leerdertoelating en taal. Alana Bailey, AfriForum se hoof van kultuursake, sê die uitgebreide regsmening wat deel van dié organisasie se kommentaar uitmaak, dui daarop dat daar vele gronde bestaan waarop die wetsontwerp verwerp kan word. “Vir die Afrikaanse gemeenskap is die voorstelle dat die provinsiale onderwyshoofde voortaan die finale sê oor die toelatings- en taalbeleid van skole moet hê, die mees aanvegbare aspek hiervan. Nie alleen kom dit neer op onaanvaarbare toenemende magsentralisasie in die hande van die staat nie, maar dit verbreek ook die huidige samewerkingsmodel tussen die staat en skoolgemeenskappe, soos verteenwoordig deur demokraties verkose beheerliggame van skole.”